  Анжелика Тихонова корреспондент Удмуртиысь Балезино ёросысь Юнда гуртысь «Азвесь крезь» ансамбль ӧжыт лыдъем финн-угор но самодий калыкъёслэн лулчеберет творчествозыя VI огъяросси фестивале пыриськиз. Ужрад Ленинград улосвылысь Выборг карын 18-21 куарусёнэ ортчиз. Со сярысь ивортодэтъя «Удмуртия» агентстволэн корреспондентэзлы «Азвесь крезь» ансамбльлэн кивалтӥсез Надежда Сидорова вераз. Фестивале бесерманъёслэсь, вепсъёслэсь, долганъёслэсь, ижоръёслэсь, ингермаландской финнъёслэсь, мансиослэсь, ненецъёслэсь, саамъёслэсь, селькупъёслэсь, сетоослэсь но хантыослэсь эктон, кырӟан, крезьгуро арбериосын шудон но киуж творчествозэс возьматӥсь адямиос люкаськылӥзы. Удмуртиысь «Азвесь крезь» ансамбле ветлӥсьёслы ужрадэ пыриськыны элькунысь бесерман калыкъёслэн огазеяськонэнызы кивалтӥсь Сергей Антуганов ӵектӥз. Юндаос ужрадэ укмыс кузя ветлӥзы. Надежда Сидоровалэн кылъёсызъя, нырысетӥ нуналаз коллективъёсын тодматскон ортчиз. Вань калыкъёс асьсэ сярысь веразы, одӥг номерзэс возьматӥзы. Кыкетӥ нуналаз фестивалез усьтон ужрад ортчиз. Ми но 15 минутъем программамес возьматӥм. Крезьмылы тросэз паймыса кылизы. Куинетӥ нуналаз пӧртэм мастер-классъёс ортчизы. Ми Юнда кадрильмес дышетӥмы. Вепсъёслэн но со порма кадрильзы вань вылэм Надежда Сидорова, «Азвесь крезь» ансамбльлэн кивалтӥсезТужгес но зол Ямало-Ненецкой округысь вуэмъёс паймытӥзы, шуэ Надежда Сидорова. Сыӵе соослэн костюмъёссы но, тэтчасьёссы но, кырӟасьёссы но. Кырӟаны ӧдъяло ке, мугор юзыр-кезыр луэ. Сыӵе кужмо энергетиказы Надежда Сидорова, «Азвесь крезь» ансамбльлэн кивалтӥсезОзьы ик фестиваль улсын «Актуальные аспекты в сохранении и развитии культурного наследия малочисленных народов России» темая котырес ӝӧк ортчиз. Фестивале люкаськемъёс ас ужан амалъёсынызы люкиськизы. Со опытэн люкиськон, кин-мар лэсьтэ, кинлэсь ке визь-кенеш курыны луэ. Со ужрадъёс кулэ, эшшо ик самодеятельностен вырись коллективъёслы. Соос мед адӟозы, мед тунсыкъяськозы мукет калыкъёслэн улонэнызы. Со коллективъёслы асьсэлэсь кулэлыксэс шӧдыны юрттэ Надежда Сидорова, «Азвесь крезь» ансамбльлэн кивалтӥсезФестиваль улсын люкаськем калыкъёсты Выборг карлэн историеныз но тодматӥзы. Синпель интыосы нуллӥзы, экскурсиос ортчытӥзы. Со сяна, улосчиосмы асьсэлы трос гинэ эшъёс шедьтӥзы. Кызьы вераз Надежда Сидорова, табере бесерманъёслэн, Мурманск улосвылын, Таймырын, Курильской полуостровын, Карелиын, Псковын, Ленинград улосвылын эшъёссы вань. Тодэ вайытом, Алнаш ёросысь удмурт фольклор коллектив Смоленскын огъяросси вожвылъяськонлэн лауреатэз луиз. Тегъёс: Удмуртия фестиваль финн-угоркалыкъёс бесерманъёс 100ар  